Penny Sparrow-saak in gelykheidshofPenny Sparrow se Facebook-inskrywing is wyd op sosiale media gedeel. Foto: Twitter Dit is egter nie duidelik of Sparrow Vrydag self by die gelykheidshof in Scottburgh sal wees waar die saak aangehoor word nie. Sparrow kan sedert die kommentare aan die lig gekom het nie opgespoor word nie en die tersaaklike hofdokumente is nog nie op haar beteken nie. Die ANC het intussen in ŉ verklaring gesê ŉ afvaardiging van die party sal Vrydag se hofverrigtinge bywoon. “Ons doen ŉ beroep op die hof om haar ŉ swaar vonnis op te lê wat rassiste duidelik sal laat verstaan dat dié land g’n plek het vir mense met sulke naakte vooroordele nie. Vooroordele gegrond op die waan van meerderwaardigheid net omdat hulle toevallig as wit mense gebore is,” het Super Zuma, die ANC se provinsiale sekretaris in KwaZulu-Natal, gesê. “Haar aanstootlike uitlatings het nie net die nasionale atmosfeer in die land vergiftig nie, maar ook alle vooruitgang wat ons gemaak het in die totstandkoming van ŉ nie-rassige land waarin alle Suid-Afrikaners ŉ reg op menswaardigheid het, bedreig.” Sparrow het ŉ herrie op sosiale media ontketen nadat sy op Facebook swart mense met ape vergelyk het en gesê het sy sal alle swart mense in Suid-Afrika voortaan as “ape” aanspreek. Sparrow het hierna om verskoning gevra. Lees alle vorige berigte oor Penny Sparrow op Maroela Media.